Kergejõustiku maailmameistrivõistlustel Dohas lõppes odaviske maailma hooaja edetabelijuhi Magnus Kirdi võistlus väga valusalt - eestlane vigastas eelviimasel katsel enda viskeõlga ja lahkus staadionilt kanderaamil. Teisel katsel visatud 86.21 tõi talle aga hõbemedali.

Kirt alustas 83.59-ga ja oli esimesest voorust alates teine. Kirdi seeria finaalis: 83.59 - 86.21 - 85.17 - 85.90 - X. Viiendal katsel tuli Kirdil viske järel õlg liigesest välja ja eestlane viidi kanderaamil minema.

Maailmameistriks tuli üllatuslikult 21-aastane Grenada odaviskaja Anderson Peters, kes juhtis võistlust esimesest viskevoorust alates. Avakatsel viskas Peters 86.69 ja parandas tulemust neljandal katsel, visates 86.89.

Pronksmedaliga pidi leppima tiitlikaitsja, kvalifikatsioonis pikima viske teinud Johannes Vetter. Sakslane, kes on sellel hooajal Magnus Kirdi kõrval teine 90 meetri joone ületanud mees, piirdus MM-finaalis 85.37-ga.

Esimesena jäi medalita soomlane Lassi Etelätalo, kes viskas 82.49. Kolme katsega piirdusid kolm tugevat odameest - maailma hooaja edetabeli kuus, Taiwani odaviskaja Cheng Chao-Tsun viskas parimal katsel 77.99 ja lõpetas kümnenda kohaga, 2012. aasta Londoni olümpiavõitja Keshorn Walcott sai 77.47-ga 11. koha ning nelja aasta tagune maailmameister Julius Yego ei saanudki kolme katsega tulemust kirja.

Võistluste käik:

Kuues viskevoor:

Amb lõpetab võistluse kaheksandana, Krukowski seitsmendana, Weber kuuendana, Vadlejch viiendana ja Etelätalo neljandana.

Vetter viimasel katsel tulemust kirja ei saa, seega Vetterile pronks, Kirdile hõbe ja maailmameistriks tuleb 21-aastane Grenada odaviskaja Anderson Peters. Viimasel katsel saab Peters kirja 83.63.

Viies viskevoor:

Amb avab eelviimase viskevooru, rootslane siin tulemust kirja ei saa. Krukowskile läheb protokolli kolmas järjestikune X. Weber viskab viiendal katsel 79.46, Vadlejch enda katset mõõta ei lase. Ka Etelätalo ei saa sellest voorust tulemust.

Vetter viskab eelviimases voorus 82.29. Kirdi eelviimane katse ebaõnnestub täielikult ja maandudes teeb ta ka enda õlale liiga... Kirdi õlal hoitakse jääkotti, aga paistab, et enam pole ta võimeline viskama...

Kirt lebab endiselt maas ja meditsiiniline personal on tema ümber. Paistab, et nad üritavad tal õlga liigesesse tagasi lükata... Kirt viiakse nüüd kanderaamil minema. Kahju, äärmiselt kahju... Eestlast transporditakse väga ettevaatlikult, kaks meedikut toetavad tema õlga ja vasakut kätte. Väga valusad kaadrid...

Võistlus nüüd jätkub, Peter lõpetab viskevooru 84.59-ga.

Seis viienda viskevooru järel: 1. Peters 86.89, 2. Kirt 86.21, 3. 85.37

Kirdi viies katse, mis lõppes vigastusega:

Neljas viskevoor:

Kaheksa järelejäänud meest hakkavad nüüd siis viskama esikaheksa pööratud järjekorras ehk alustab Amb ja Kirt viskab eelviimasena.

Amb tulemust ei paranda, visates 75.71. Krukowski odakaar jääb väga lühikeseks ja poolakas ei lase seda ära mõõta. Weber viskab neljandal katsel 79.43, Vadlejch saab kirja 77.36 ja Etelätalo 74.62.

Vetteri neljas vise kandub sektorist välja. Kirt teeb korraliku viske, aga tulemust ei paranda - 85.90. Aga Peters parandab! Grenada odaviskaja saab kirja 86.89.

Seis neljanda viskevooru järel: 1. Peters 86.89, 2. Kirt 86.21, 3. Vetter 85.37

Kirdi neljas katse:

3. viskevoor:

Walcott astub üle joone ehk siit voorust tulemust kirja ei saa ja seega on 2012. aasta Londoni olümpiavõitja jaoks tänavune MM lõppenud - ta on alles 11. kohal, temast tagapool vaid Yego, kes kahe esimese katsega tulemust kirja ei saanud.

Vetter viskab kolmandal katsel 82.51. Kirt kolmandal katsel tulemust ei paranda - 85.17.

Soomlane Lassi Etelätalo viskab kolmandal katsel 82.49 ja tõuseb neljandaks. Peters piirdub kolmandal katsel 79.82-ga.

Nelja aasta tagune maailmameister Yego jääbki täna tulemuseta - oda kandub taas viskesektorist välja. Võistlus saab läbi ka maailma hooaja edetabelis kuuendal kohal olevale Chengile, kes saab kolmandal katsel 77.99, mis annab talle alles kümnenda koha.

Seis 3. viskevooru järel ehk võistlust jätkavad: 1. Peters 86.69, 2. Kirt 86.21, 3. Vetter 85.37, 4. Etelätalo 82.49, 5. Vadlejch 82.19, 6. Weber 81.26, 7. Krukowski 80.56, 8. Amb 78.93

Üheksandana lõpetas ungarlane Norbert Rivasz-Toth, kümnendana Cheng Chao-Tsun ning 11. kohaga Keshorn Walcott.

Kirdi kolmas katse:

2. viskevoor:

Walcott saab teisel katsel kirja 77.47. Vetter saab nüüd ka tulemuse kirja, tema viske pikkuseks mõõdetakse 85.37, mis tõstab ta Kirdist hetkeks mööda, aga Kirt viskab teisel katsel 86.21 ja tõuseb tagasi teiseks!

Peters viskab teisel katsel 81.26. Yego teeb taas hea viske, aga tõuseb punane lipp, kuna pärast oda lendusaatmist läks tema käsi üle joone.

Cheng saab teisel katsel kirja 77.51, viskevooru lõpetab Vadlejch 81.98-ga, tõustes neljandaks.

Seis 2. viskevooru järel: 1. Peters 86.69, 2. Kirt 86.21, 3. Vetter 85.37

Kirdi teine katse:

1. viskevoor:

Keshorn Walcott alustab tagasihoidlikult, visates 75.30. Johannes Vetteri odakaar jääb samuti tagasihoidlikuks ja sakslane ei lase seda ära mõõta.

Kirt saab esimesel katsel kirja 83.95, mis viib ta praegu ka liidriks. Kirdist läheb aga ette Anderson Peters, kes viskab 86.69. Yego viskab üle 80 meetri, paraku maandub oda sektorist väljaspool. 80 meetri joone ületab ka Julian Weber, saades kirja 81.20 ning Marcin Krukowski, kes viskab 80.56.

Cheng Chao-Tsun piirdub avakatsel 74.74-ga, viskevooru lõpetab Jakub Vadlejch 77.32-ga.

Seis esimese viskevooru järel: 1. Peters 86.60, 2. Kirt 83.95, 3. Weber 81.20

Kirdi esimene katse:

Viskejärjekord:

1. Keshorn Walcott (Trinidad ja Tobago) – hooaja tippmark 86.09

2. Johannes Vetter (Saksamaa) – hooaja tippmark 90.03

3. Norbert Rivasz-Toth (Ungari) – hooaja tippmark 83.42

4. Magnus Kirt (Eesti) – hooaja tippmark 90.61

5. Lassi Etelätalo (Soome) – hooaja tippmark 84.11

6. Anderson Peters (Grenada) – hooaja tippmark 87.31

7. Julius Yego (Keenia) – hooaja tippmark 87.73

8. Julian Weber (Saksamaa) – hooaja tippmark 86.86

9. Marcin Krukowski (Poola) – hooaja tippmark 85.72

10. Kim Amb (Rootsi) – hooaja tippmark 86.03

11. Cheng Chao-Tsun (Taiwan) – hooaja tippmark 89.05

12. Jakub Vadlejch (Tšehhi) – hooaja tippmark 85.78

Enne võistlust:

Maailma hooaja edetabelijuht Magnus Kirt viskas kvalifikatsioonis teisel katsel 88.36, mis viis eestlase kindlalt lõppvõistlusele. Suvel püstitas Kirt Eesti rekordi tulemusega 90.61.

"Eks need tiitlivõistlused on alati suure närvipingega ja võib-olla esimene katse liialt rabistasin," rääkis Kirt kvalifikatsiooni järel ERR-ile. "See ei olnud kusjuures väga kehv vise, aga ei läinud üldse jõud odasse ja tuli päris kiirelt alla. Teine oli juba täiesti normaalne katse ja sellest piisas."

Lisaks Kirdile täitsid B-grupis kvalifikatsiooninormi 84 meetrit rootslane Kim Amb (84.85) ja Londoni olümpiakuld Keshorn Walcott (84.44). Lisaks pääsesid lõppvõistlusele Cheng Chao-Tsun (83.40) ja Lassi Etelätalo (82.26).

A-grupis täitsid normi sakslased Johannes Vetter (89.35) ja Julian Weber (84.29), Grenada odaviskaja Anderson Peters (85.34) ja tšehh Jakub Vadlejch (84.31). Edasi said ka Pekingi MM-kuld ja Rio olümpiahõbe Julius Yego (83.86), Ungari rekordi 83.42 visanud Norbert Rivasz-Toth ja poolakas Marcin Krukowski (82.44).